
 A V I Z 

asupra propunerii legislative privind activităţile 

religioase desfăşurate în cadrul misiunilor diplomatice
În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind activităţile religioase desfăşurate în cadrul misiunilor diplomatice, trimisă cu adresa nr.82 din 2 mai 2001, înregistrată sub nr.588/XVIII/11 din 2 mai  2001.

Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au examinat,  în şedinţa din 23 mai 2001, propunerea legislativă menţionată mai sus, punctul de vedere al Guvernului transmis la data de 7 mai 2001 şi avizul Consiliului Legislativ nr.380 din 27.04.2001, constatând următoarele:

- această iniţiativă legislativă conţine prevederi care încalcă principiul libertăţii credinţei religioase consacrat atât în art.29 din Constituţia României, cât şi în pactele şi tratatele privitoare la drepturile fundamentale ale omului la care România este parte;

- condiţionarea accesului la cariera diplomatică de absolvirea unui “curs general de pregătire teoretică în domeniul teologic (pe probleme de dogmă, drept canonic şi istorie bisericească)”, precum şi condiţionarea trimiterii diplomaţilor în misiune în străinătate de obţinerea unui “atestat” privind cunoştinţele de ordin religios, ar reprezenta o discriminare pe criterii religioase faţă de persoanele care practică o altă religie decât cea creştină ortodoxă sau care sunt atei;

- printre atribuţiile Ministerului Afacerilor Externe în străinătate, aşa cum sunt ele prevăzute în Hotărârea Guvernului nr.21/2001 privind organizarea şi funcţionarea Ministerului Afacerilor Externe, nu se numără şi acordarea asistenţei religioase, cum se prevede la art.6 din această propunere legislativă;

- Convenţia de la Viena privind relaţiile diplomatice nu conţine referiri la activitatea religioasă pe care misiunile diplomatice ar putea să o desfăşoare;

- în practica diplomatică internaţională nu se cunosc situaţii în care în spaţiile ambasadelor să existe capele sau săli de rugăciune. Chiar dacă s-ar organiza asemenea încăperi, cerinţa impusă de acest articol nu poate fi îndeplinită atunci când diplomaţii români sunt de diferite religii, neputând fi organizate lăcaşuri pentru fiecare cult în parte.

Faţă de cele constatate mai sus, membrii Comisiei juridice, de disciplină şi imunităţi au hotărât, respingerea propunerii legislative privind activităţile religioase desfăşurate în cadrul misiunilor diplomatice.
                       PREŞEDINTE,                                        SECRETAR, 

     dr. Ionel Olteanu                                    Carmen Dumitriu

     red.consilier

Dumitra Diaconu

 dact. S. Trandafir

